Broj: 711-I-1061-P-237-19/20-06-12

Zagreb, 29. svibnja 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo),u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva,na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15 i 98/19, u daljnjem tekstu: ZSSI), **u predmetu dužnosnika Kuzmana Novaka, zamjenika gradonačelnika Grada Hvara,** na 87. sjednici, održanoj 29. svibnja 2020., donosi sljedeću:

**ODLUKU**

1. **Istovremenim obnašanjem dužnosti zamjenika gradonačelnika Grada Hvara i obnašanjem funkcije** **predsjednika Nadzornog odbora trgovačkog društva Fontik d.o.o. od 5. listopada 2018. do 9. ožujka 2020. dužnosnik Kuzman Novak počinio je povredu članka 14. stavka 1. ZSSI-a.**
2. **Za povredu ZSSI-a opisanu pod točkom I. izreke ove odluke dužnosniku Kuzmanu Novaku izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 3.000,00 kuna, koja će trajati tri mjeseca te će se izvršiti u tri jednaka uzastopna mjesečna obroka, svaki u pojedinačnom iznosu od 1.000,00 kuna.**

Obrazloženje

Povjerenstvo je na 80. sjednici, održanoj 28. veljače 2020., pokrenulo postupak za odlučivanje o sukobu interesa protiv dužnosnika Kuzmana Novaka, zamjenika gradonačelnika Grada Hvara, zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene javne dužnosti i funkcije predsjednika Nadzornog odbora trgovačkog društva Fontik d.o.o. od 5. listopada 2018. godine.

Dužnosnik se na Odluku o pokretanju postupka očitovao pisanim očitovanjem koje je zaprimljeno u pošti Povjerenstva 21. svibnja 2020. pod brojem: 711-U-1916-P-237-19/20-04-12.

U očitovanju dužnosnik u bitnom navodi da nisu ostvarene procesne pretpostavke za pokretanje postupka za sprečavanje sukoba interesa. Navodi da s obzirom da iz Odluke proizlazi da je zaprimljena anonimna prijava, po kojoj Povjerenstvo nije ovlašteno postupati, a ovo polazeći od izričite odredbe članka 39. ZSSI- a, to podnositelj smatra da nisu ostvareni procesni uvjeti za pokretanje postupka za odlučivanje o sukobu interesa i predlaže da Povjerenstvo odbaci navedenu prijavu.

Dužnosnik dalje navodi da iz obrazloženja odluke proizlazi da je uvidom o Odluku o imenovanju predstavnika Grada Hvara u nadzorni odbor trgovačkog društva Fontik d.o.o. od 5. listopada 2018., utvrđeno da je Kuzman Novak istog dana odlukom Skupštine društva imenovan predsjednikom Nadzornog odbora tog društva. S obzirom na činjenicu da je dužnosnik kao predstavnik Grada Hvara u Nadzorni odbor trgovačkog društva Fontik d.o.o. imenovan od strane Skupštine društva Fontik d.o.o., pri čemu je Grad Hvar jedni osnivač društva (Skupština), to je gradonačelnik Grada Hvara sukladno zakonskim ovlastima djelujući u svojstvu Skupštine društva donio odluku o imenovanju članova Nadzornog odbora društva Fontik d.o.o., među kojima i dužnosnika. Imajući na umu navedeno, navodi da je u dobroj vjeri smatrao da nema nikakvih zapreka za navedeno imenovanje, da su ispoštovane sve procedure te da je udovoljeno svim propisanim uvjetima. Dužnosnik napominje kako nije imao svijest, kao niti namjeru da se opisanim postupanjem postupa protivno bilo kojem propisu. Stoga smatra kako nisu ispunjene pretpostavke da bi svojim postupanjem povrijedio odredbe ZSSI-a, što mu se stavlja na teret.

Konačno, dužnosnik navodi da je Odlukom o opozivu i imenovanju članova Nadzornog odbora FONTIK d.o.o. sa sjedištem u Hvaru, Trg Marka Miličića 9, KLASA: 021-06/19-01/05, URBROJ: 2128/01-01/1-20-02 od 9. ožujka 2020. godine opozvan sa funkcije člana i predsjednika Nadzornog odbora društva Fontik d.o.o. te više ne obavlja navedenu funkciju.

S obzirom na sve prije navedeno, podnositelj predlaže da Povjerenstvo postupi sukladno odredbi članka 42. stavka 4. ZSSI-a, odnosno da obustavi predmetni postupak.

Povjerenstvo je dopisom broj: 711-I-1497-P-237/19-02-12 od 21. kolovoza 2019. od trgovačkog društva Fontik d.o.o. zatražilo podatke o tome tko su članovi Nadzornog odbora predmetnog trgovačkog društva, odnosno je li dužnosnik Kuzman Novak član Nadzornog odbora i je li do dana davanja očitovanja primao naknadu za obnašanje navedene funkcije.

Trgovačko društvo Fontik d.o.o. očitovalo se dopisom od 10. rujna 2019. zaprimljenim u ulaznoj pošti Povjerenstva pod broj: 711-U-3107-P-237/19-03-5, navodeći kako su članovi Nadzornog odbora predmetnog trgovačkog društva Fabijan Vučetić, član Nadzornog odbora, OIB: 56389730883, Vlatko Cvijanović, zamjenik predsjednika Nadzornog odbora, OIB: 00668810065 i Kuzman Novak, predsjednik Nadzornog odbora, OIB: 03936501772.

Navode kako je Kuzman Novak, predsjednikom Nadzornog odbora, imenovan 5. listopada 2018., kao predstavnik Grada odlukom Skupštine društva.

Odlukom Društva Fontik d.o.o. od 16. lipnja 2015. godine za članove nadzornog odbora propisana je naknada u bruto iznosu 250,00 kuna po održanoj sjednici. Obzirom da se naknade isplaćuju na kraju kalendarske godine, a do kraja 2018. nije bila održana niti jedna sjednica, Kuzman Novak do sada još nije primio niti jednu naknadu.

Uvidom u Odluku o imenovanju predstavnika Grada Hvara u Nadzorni odbor trgovačkog društva Fontik d.o.o. od 5. listopada 2018. utvrđeno je da je Kuzman Novak istog dana odlukom Skupštine društva imenovan predsjednikom Nadzornog odbora tog društva.

Uvidom u Rješenje Trgovačkog suda u Splitu poslovni broj: Tt-19/5153-2 od 8. srpnja 2019. utvrđeno je da je s istim danom upisana promjena članova Nadzornog odbora, kao predsjednik Nadzornog odbora trgovačkog društva Fontik d.o.o. upisan je Kuzman Novak.

Neposrednim uvidom u Informatički sustav Porezne uprave na temelju ovlaštenja, Povjerenstvo je utvrdilo da je dužnosnik Kuzman Novak od navedenog trgovačkog društva 17. prosinca 2019. ostvario primitak u iznosu od 684,00 kn, oznake primitka 4014. Navedeno u šifrarniku Porezne uprave predstavlja primitke po osnovi djelovanja članova skupštine i nadzornog odbora trgovačkih društava.

Uvidom u Odluku o opozivu i imenovanju članova Nadzornog odbora Fontik d.o.o. sa sjedištem u Hvaru, Trg Marka Miličića 9 KLASA: 021-06/19-01/05, URBROJ: 2128/01-01/1-20-02 utvrđeno je da se navedenom odlukom Kuzman Novak opoziva s funkcije člana Nadzornog odbora trgovačkog društva Fontik d.o.o. s danom 9. ožujka 2020.

Člankom 14. stavkom 1. ZSSI-a propisano je da dužnosnici ne mogu biti članovi nadzornih odbora trgovačkih društava.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 7., 8., 9., 14. i 17. počinju danom stupanja na dužnost i traju dvanaest mjeseci od dana prestanka obnašanja dužnosti.

Obzirom na gore navedeno, Povjerenstvo je iz podataka nadležnog sudskog registra te pribavljene dokumentacije utvrdilo da je dužnosnik Kuzman Novak, u razdoblju od 5. listopada 2018.g. pa do 9. ožujka 2020., kada je opozvan s funkcije člana nadzornog odbora trgovačkog društva Fontik d.o.o., a za vrijeme obnašanja dužnosti zamjenika gradonačelnika Grada Hvara, istodobno obavljao funkciju predsjednika Nadzornog odbora trgovačkog društva Fontik d.o.o. iz čega proizlazi povreda članka 14. stavka 1. ZSSI-a. Također je utvrđeno kako je dužnosnik od navedenog trgovačkog društva 17. prosinca 2019. ostvario primitak u iznosu od 684,00 kn. Slijedom navedenog odlučeno je kao u točki I izreke ove Odluke.

U odnosu na navode dužnosnika o pokretanju postupka Povjerenstvo napominje kako je člankom 39. stavkom 1. ZSSI-a propisano da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Povjerenstvo je iz zaprimljene prijave steklo saznanja o mogućem sukobu interesa te je u svrhu provjere navoda prikupilo relevantne podatke i dokumentaciju kako bi utvrdilo ukazuju li okolnosti koje se navode u prijavi na moguću povredu odredbi ZSSI-a.

Člankom 42. ZSSI-a propisane su sankcije koje se mogu izreći za povredu odredbi navedenog Zakona. Za povredu odredbi članka 14. ZSSI-a Povjerenstvo može izreći sankciju obustave isplate dijela neto mjesečne plaće, opomenu i javno objavljivanje odluke Povjerenstva. Prilikom odabira vrste sankcije Povjerenstvo je cijenilo sve okolnosti konkretnog slučaja iz kojih proizlazi težina povrede i odgovornost dužnosnika.

Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 2.000,00 do 40.000,00 kuna, vodeći računa o težini i posljedicama povrede Zakona.

Prilikom odmjeravanja visine sankcije Povjerenstvo je ocijenilo sve okolnosti o kojima ovisi odgovornost dužnosnika za počinjenu povredu ZSSI-a, kao i težinu nastalih posljedica povrede. Kao okolnost koja je utjecala na izricanje više sankcije unutar propisanog raspona, Povjerenstvo je cijenilo činjenicu da je za obnašanje funkcije predsjednika Nadzornog odbora trgovačkog društva Fontik d.o.o. primio naknadu. Kao okolnost koja je utjecala na izricanje niže sankcije unutar propisanog raspona, Povjerenstvo je cijenilo okolnost da je nakon donošenja Odluke o pokretanju postupka dužnosnik opozvan s funkcije člana Nadzornog odbora trgovačkog društva Fontik d.o.o.

Povjerenstvo stoga smatra da je za utvrđenu povredu ZSSI-a primjerena sankcija obustava isplate dijela neto plaće u iznosu od 3.000,00 kn, koja će trajati tri mjeseca te će se izvršiti u tri uzastopna mjesečna obroka, svaki u pojedinačnom iznosu od 1.000,00 kn.

Slijedom navedenog Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Uputa o pravnom lijeku:

Protiv ove odluke Povjerenstva dužnosnik može pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Kuzman Novak, elektroničkom dostavom
2. Objava na internetskoj stranici Povjerenstva
3. Pismohrana